CELEX: 32015R1978
Language: fi
Date: 2015-08-28 00:00:00
Title: Komission delegoitu asetus (EU) 2015/1978, annettu 28 päivänä elokuuta 2015, Euroopan parlamentin ja neuvoston asetuksen (EU) N:o 978/2012 muuttamisesta sen liitteessä VI lueteltujen 8 artiklan soveltamista koskevien yksityiskohtaisten sääntöjen osalta

5.11.2015   
            
            
               FI
            
            
               Euroopan unionin virallinen lehti
            
            
               L 289/1
            
         KOMISSION DELEGOITU ASETUS (EU) 2015/1978,
   annettu 28 päivänä elokuuta 2015,
   Euroopan parlamentin ja neuvoston asetuksen (EU) N:o 978/2012 muuttamisesta sen liitteessä VI lueteltujen 8 artiklan soveltamista koskevien yksityiskohtaisten sääntöjen osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) ja erityisesti sen 8 artiklan 6 kohdan,
   sekä katsoo seuraavaa:
   
               (1)
            
            
               Asetuksen (EU) N:o 978/2012 8 artiklan 1 kohdan mukaisesti yleisen tullietuusjärjestelmän, jäljempänä ’GSP-järjestelmä’, yleiseen menettelyyn kuuluvien tullietuuksien soveltaminen keskeytetään tiettyyn GSP-jaksoon kuuluvilta, GSP-edunsaajamaasta peräisin olevilta tuotteilta, kun kyseisten tuotteiden tuonti kyseisestä GSP-edunsaajamaasta unioniin on kolmena peräkkäisenä vuotena keskimääräiseltä arvoltaan suurempi kuin liitteessä VI luetellut kynnysarvot. Kynnysarvot lasketaan prosenttiosuutena kaikista GSP-edunsaajamaista unioniin suuntautuvan samojen tuotteiden tuonnin kokonaisarvosta.
            
         
               (2)
            
            
               Kun GSP-edunsaajamaiden luetteloa muutetaan, asetuksella (EU) N:o 978/2012 siirretään komissiolle valta antaa delegoituja säädöksiä liitteen VI muuttamiseksi niin, että kyseisessä liitteessä lueteltuja yksityiskohtaisia soveltamissääntöjä mukautetaan siten, että graduoitujen tuotejaksojen paino, sellaisena kuin se 8 artiklan 1 kohdassa määritellään, säilyy suhteellisesti samana.
            
         
               (3)
            
            
               Komission delegoidulla asetuksella (EU) N:o 1421/2013 (2) Kiina, Ecuador, Malediivit ja Thaimaa poistettiin 1 päivästä tammikuuta 2015 asetuksen (EU) N:o 978/2012 liitteessä II vahvistetusta GSP-edunsaajamaiden luettelosta. Koska näiden maiden osuus GSP-edunsaajamaista tulevasta tuonnista on huomattava, niiden poistaminen edunsaajamaiden luettelosta edellyttää asetuksen (EU) N:o 978/2012 liitteessä VI lueteltujen yksityiskohtaisten soveltamissääntöjen muuttamista.
            
         
               (4)
            
            
               Kaikkien niiden muutosten seurauksena, joita asetuksen (EU) N:o 978/2012 liitteessä II olevaan maiden luetteloon on tehty mainitun asetuksen voimaantulon ja 1 päivän tammikuuta 2015 välillä, GSP-edunsaajamaista peräisin olevien tuotteiden unioniin suuntautuvan kokonaistuonnin keskimääräinen arvo viimeksi kuluneina kolmena peräkkäisenä vuotena (2012–2014) alenee 30,71 prosenttiin. Liitteessä V olevat jaksot S–2a, S–3 ja S–5 ovat poikkeuksia siinä mielessä, että näiden jaksojen osalta kaikista GSP-edunsaajamaista peräisin olevien tuotteiden unioniin suuntautuva kokonaistuonti alenee vain vähän (alle 10 prosenttia). Graduoitujen tuotejaksojen painon säilyttämiseksi suhteellisesti samana kumpaakin liitteessä VI mainittua kynnysarvoa olisi korotettava, toinen 47,2 prosenttiin ja toinen 57,0 prosenttiin, lukuun ottamatta liitteessä V olevia jaksoja S–2a, S–3 ja S–5, joille määritelty kynnysarvo olisi säilytettävä nykyisellä tasolla.
            
         
               (5)
            
            
               Koska delegoidulla asetuksella (EU) N:o 1421/2013 Kiina, Ecuador, Malediivit ja Thaimaa poistettiin 1 päivästä tammikuuta 2015 GSP-edunsaajamaiden luettelosta, tätä asetusta olisi johdonmukaisuuden ja oikeusvarmuuden vuoksi sovellettava takautuvasti 1 päivästä tammikuuta 2015,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 978/2012 liite VI seuraavasti:
   
      
         ”LIITE VI
         
            8 artiklan soveltamista koskevat yksityiskohtaiset säännöt
         
         
                  
                     1.
                  
                  
                     Asetuksen 8 artiklan säännöksiä sovelletaan, kun mainitun artiklan 1 kohdassa tarkoitettu prosenttiosuus on yli 57,0 prosenttia.
                  
               
                  
                     2.
                  
                  
                     Asetuksen 8 artiklan säännöksiä sovelletaan liitteen V GSP-jaksojen S–2a, S–3 ja S–5 tuotteisiin, kun mainitun artiklan 1 kohdassa tarkoitettu prosenttiosuus on yli 17,5 prosenttia.
                  
               
                  
                     3.
                  
                  
                     Asetuksen 8 artiklan säännöksiä sovelletaan liitteen V GSP-jaksojen S–11a ja S–11b tuotteisiin, kun mainitun artiklan 1 kohdassa tarkoitettu prosenttiosuus on yli 47,2 prosenttia.”
                  
               
   
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2015.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä elokuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 303, 31.10.2012, s. 1.
   
      (2)  Komission delegoitu asetus (EU) N:o 1421/2013, annettu 30 päivänä lokakuuta 2013, yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteiden I, II ja IV muuttamisesta (EUVL L 355, 31.12.2013, s. 1).